ซีฟโก้รับช่วงCK สายสีเขียว440ล.
“ซีฟโก้” ฟุ้งไตรมาส 3-4 สดใส รับช่วงงานรถไฟสายสีเขียวกว่า 440 ล้านบาท ด้าน ITD คว้างานการรถไฟฯ 134 ล้าน
22 ส.ค. 2555

“ซีฟโก้” ฟุ้งไตรมาส 3-4 สดใส รับช่วงงานรถไฟสายสีเขียวกว่า 440 ล้านบาท ด้าน ITD คว้างานการรถไฟฯ 134 ล้าน 
นายณรงค์ ทัศนนิพันธ์ กรรมการผู้จัดการ บริษัท ซีฟโก้ (SEAFCO) เปิดเผยว่า แนวโน้มผลดำเนินงานในช่วงครึ่งปีหลังยังมีอัตราการเติบโตที่ดี และถือว่าธุรกิจกลับมาเทิร์นอะราวด์อย่างชัดเจน
สำหรับงวดครึ่งแรกปี 2555 บริษัทมีกำไรสุทธิ 58.10 ล้านบาท โตขึ้น 504% จากงวดเดียวกันของปีก่อนที่มีกำไรสุทธิ 6.61 ล้านบาท 
ล่าสุด บริษัทได้เซ็นสัญญารับช่วงงานจากบริษัท ช.การช่าง (CK) ในงานเสาเข็มเจาะแบบกลมและแบบเหลี่ยมในโครงการรถไฟฟ้าสายสีเขียว มูลค่างานรวม 440 ล้านบาท ซึ่งมีระยะเวลาก่อสร้างถึงไตรมาส 2 ปี 2556 
บริษัทมีการยื่นประมูลงานใหม่อย่างต่อเนื่อง เพื่อที่จะให้บริษัทมีงานในมือมากพอที่จะสร้างรายได้ ซึ่งตามนโยบายงานในมือจะต้องอยู่ในระดับ 1,000-1,500 ล้านบาท
บล.ดีบีเอส วิคเคอร์ส (ประเทศไทย) แนะนำซื้อ SEAFCO ให้ราคาพื้นฐานที่ 4.56 บาท ซึ่งครึ่งปีแรกถือว่าเติบโตดีมาก และดีกว่าคาดการณ์จากกำไรขั้นต้นที่ขึ้นมาอยู่ที่ 15.2% และคาดว่าทั้งปีนี้จะมีกำไรสุทธิ 82 ล้านบาท
นางนิจพร จรณะจิตต์ กรรมการรองประธานบริหารอาวุโส บริษัท อิตาเลียนไทย ดีเวล๊อปเมนต์ (ITD) กล่าวว่า บริษัทได้รับงานจากการรถไฟแห่งประเทศไทย เพื่อจ้างผลิตหรือจัดหาสะพานเหล็กพร้อมดัดแปลงตอม่อระหว่างสถานีนครสวรรค์กับสถานีบึงบอระเพ็ด มูลค่ารวม 134 ล้านบาท โดยมีเวลาก่อสร้าง 270 วัน
นอกจากนี้ ITD ได้จัดตั้งบริษัท ITD Bangladesh เพื่อขยายงานรับเหมาก่อสร้างในสาธารณรัฐประชาชนบังกลาเทศ และบริษัท อิตาเลียนไทย หงสา ให้บริการขุดคัดแยกถ่านหินใน สปป.ลาว